### Resume

En privat lodsejer har anmodet om igangsætning af lokalplanen. Lokalplanområdet ligger i den vestlige del af [adresse], i nær tilknytning til [adresse] og [adresse]. Grunden udgør delområde 1 i lokalplan nr. 1264 Boligområde ved [adresse]. Tidligere lodsejer ønskede ikke at udvikle grunden. Derfor er delområde 1 i lokalplan nr. 1264 udlagt til eksisterende anvendelse som nedlagt landsbrugsejendom.Udstykning inden for delområdet kræver at der udarbejdes en ny lokalplan. Der planlægges for ca. 20 tæt-lav boliger i form af dobbelthuse.

### Sagsfremstilling

![](data:image/png;base64...)

Figur 1: Kort over lokalplanområdet

Lokalplanens indhold

Lokalplanområdet ligger i den vestlige del af [adresse], mellem [adresse], [adresse] og [adresse], og udgør et areal på ca. 1,1 ha. Lokalplanområdet udgør delområde 1 i lokalplan nr. 1264 Boligområde ved [adresse]. Da lokalplan nr. 1264 blev vedtaget i 2019 ønskede daværende lodsejer ikke at udvikle jorden. Derfor blev det besluttet, at den eksisterende anvendelse fortsat skulle være gældende. Udstykning af delområdet til boliger kræver derfor en ny lokalplan. Den nye lodsejer har anmodet om igangsætning af en ny lokalplan for området.

Lokalplanområdet ligger i byzone. Der ligger en eksisterende gård på grunden, som har vejadgang fra [adresse]. Gården nedrives. Nord og vest for lokalplanområdet er der ved at blive opført ny tæt-lav boligbebyggelse. Øst for lokalplanområdet ligger et ældre tæt-lav boligområde. Lokalplanområdet har et relativt fladt terræn og adskillige store træer langs [adresse] der, hvis de bevares, kan være identitetsskabende for boligområdet.

![](data:image/png;base64...)

Figur 2: Udkast til fremtidig udnyttelse af lokalplanområdet

Lokalplanområdet ligger inden for helhedsplanen for [adresse], der har til formål at skabe byudvikling i [adresse]. Der planlægges for ca. 20 tæt-lav boliger i form af dobbelthuse i en etage. Der ønskes en mindstegrundstørrelse på 300 m2. De resterende 100 m2 til overholdelse af kommuneplanens mindstegrundstørrelse tillægges de fælles friarealer. Der ønskes mulighed for at etablere mindre grundstørrelser, for at øge kvaliteten af de fælles friarealer, og dermed skabe bedre forhold for fællesskabet.

Lokalplanen er i overensstemmelse med kommuneplanen.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på 4 uger, dog 2 uger for mindre lokalplaner, og 8 uger foor lokalplaner med tillæg der har været i fordebat.

Høringsperioden for lokalplanen vurderes til 4 uger. Lokalplanen er af en karakter, med et geografisk anvendelsesområde, en kompleksitet og et omfang, hvor 4 uger vurderes at være rimelig tid til inddragelse af offentligheden.

Overtagelsespligt/frafaldserklæring

Lokalplanområdet er privatejet og ligger i byzone. En frafaldserklæring er derfor ikke nødvendig.

### Sagens videre forløb

Sagen skal alene behandles af Teknisk Udvalg.

### Klima og resiliensvurdering

Der er ingen bemærkninger foreløbigt. Klima- og resiliensvurdering laves i forbindelse med udarbejdelsen af lokalplanforslaget, når der foreligger mere information.

### Teknik- og Miljødirektøren indstiller,

|  |  |
| --- | --- |
| at | udarbejdelse af forslag til lokalplan nr. 1371 igangsættes. |

### Beslutning

Godkendt.

Laurits Lind og Kent Sørensen var fraværende.